**Lyginamasis variantas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL VALSTYBINĖS ŽEMĖS NUOMOS MOKESČIO ADMINISTRAVIMO TVARKOS APRAŠO PATVIRTINIMO**

2019 m. vasario 7 d. Nr. T1-36

Plungė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu, Lietuvos Respublikos Vyriausybės 2002 m. lapkričio 19 d. nutarimu Nr.1798 „Dėl nuomos mokesčio už valstybinę žemę“, Lietuvos Respublikos Vyriausybės 2003 m. lapkričio 10 d. nutarimu Nr.1387 „Dėl žemės nuomos mokesčio už valstybinės žemės sklypų naudojimą“, Plungės rajono savivaldybės taryba n u s p r e n d ž i a:

1. Patvirtinti Valstybinės žemės nuomos mokesčio administravimo tvarkos aprašą (pridedama).

2. Pripažinti netekusiu galios Plungės rajono savivaldybės tarybos 2016 m. vasario 11 d. sprendimą Nr.T1-11 „Dėl Valstybinės žemės nuomos mokesčio administravimo tvarkos aprašo patvirtinimo“.

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2019 m. vasario 7 d.

sprendimu Nr. T1- 36

**VALSTYBINĖS ŽEMĖS NUOMOS MOKESČIO ADMINISTRAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Valstybinės žemės nuomos mokesčio (toliau - žemės nuomos mokesčio) administravimo tvarkos aprašas (toliau - Aprašas) nustato nuomos mokesčio už valstybinę žemę, išnuomotą arba suteiktą naudotis Lietuvos Respublikos įstatymų ir kitų teisės aktų nustatyta tvarka, sutarčių sudarymo, kadastro duomenų teikimo, mokesčio apskaičiavimo, lengvatų taikymo, deklaracijų įteikimo nuomos mokesčio mokėtojams, mokesčio sumokėjimo ir grąžinimo, įmokų apskaitos, mokesčio išieškojimo, mokestinės nepriemokos pripažinimo beviltiška Plungės rajono savivaldybėje tvarką.

2. Aprašas parengtas vadovaujantis šiais Lietuvos Respublikos įstatymais ir kitais teisės aktais:

2.1. Lietuvos Respublikos civiliniu kodeksu;

2.2. Lietuvos Respublikos žemės reformos įstatymu;

2.3. Lietuvos Respublikos vietos savivaldos įstatymu;

2.4. Lietuvos Respublikos mokesčių administravimo įstatymu;

2.5. Lietuvos Respublikos Vyriausybės 1999 m. vasario 24 d. nutarimu Nr. 205 „Dėl žemės įvertinimo tvarkos”;

2.6. Lietuvos Respublikos Vyriausybės 2002 m. lapkričio 19 d. nutarimu Nr. 1798 „Dėl nuomos mokesčio už valstybinę žemę“;

2.7. Lietuvos Respublikos Vyriausybės 2003 m. lapkričio 10 d. nutarimu Nr. 1387 „Dėl žemės nuomos mokesčio už valstybinės žemės sklypų naudojimą”;

2.8. Kadastro duomenų, kurių reikia nekilnojamojo turto mokesčiams apskaičiuoti ir kitiems tikslams, rengimo, teikimo ir atsiskaitymo už juos taisyklėmis, patvirtintomis Lietuvos Respublikos Vyriausybės 2003 m. lapkričio 4 d. nutarimu Nr. 1373;

2.9. Skolų beviltiškumo bei pastangų susigrąžinti šias skolas įrodymo ir beviltiškų skolų sumų apskaičiavimo taisyklėmis, patvirtintomis Lietuvos Respublikos finansų ministro 2002 m. vasario 11 d. įsakymu Nr. 40.

3. Žemės nuomos mokesčio mokėtojas (toliau – mokesčio mokėtojas) yra fizinis ar juridinis asmuo, išsinuomojęs ar naudojantis valstybinę žemę ir valstybinio vidaus vandenų fondo vandens telkinius.

4. Žemės nuomos mokesčio deklaracijos formą juridiniams asmenims tvirtina Plungės rajono savivaldybės administracijos direktorius.

5. Žemės nuomos mokestį administruoja Plungės rajono savivaldybės administracijos Finansų ir biudžeto skyrius, įsiskolinimus iš prievolės nevykdančių mokesčio mokėtojų išreikalauja Juridinis ir personalo administravimo skyrius. Žemės nuomos mokesčio išreikalavimas šiame Apraše suprantamas kaip procesinių dokumentų rengimas, jų pateikimas teismui, atstovavimas teisme, vykdomojo dokumento gavimas bei jo pateikimas išieškojimui antstoliui.

6. Mokesčio tarifus ir lengvatas tvirtina Plungės rajono savivaldybės taryba.

7. Žemės nuomos mokestis skaičiuojamas ir apskaitomas Savivaldybės naudojamoje Finansų ir apskaitos valdymo, strateginio veiklos planavimo ir optimizavimo sistemos (-ų) informacinėje programinėje įrangoje „MyLOBster“.

**II SKYRIUS**

**VALSTYBINĖS ŽEMĖS NUOMOS SUTARČIŲ SUDARYMAS**

8. Valstybinė žemė nuomojama Lietuvos Respublikos Vyriausybės nustatyta tvarka.

9. Valstybinės žemės sklypus išnuomoja Nacionalinės žemės tarnybos prie Žemės ūkio ministerijos Plungės ir Rietavo skyrius.

Perduotus Savivaldybei valdyti patikėjimo teise naudojamus valstybinės žemės sklypus išnuomoja Plungės rajono savivaldybės taryba (toliau - taryba).

10. Nuomotojas sudaro nuomos sutartis su valstybinės žemės nuomininkais.

**III SKYRIUS**

**KADASTRO DUOMENŲ TEIKIMAS**

 11. Kadastro duomenis apie Nekilnojamojo turto registre įregistruotus valstybinės žemės sklypus liepos 1 dienos būklės valstybės įmonė Registrų centras Finansų ir biudžeto skyriui pateikia pagal duomenų teikimo sutartį, sudarytą su Plungės rajono savivaldybės administracija.

12. Nacionalinės žemės tarnybos prie Žemės ūkio ministerijos Plungės ir Rietavo skyrius kadastro duomenis apie Nekilnojamojo turto registre neįregistruotus suteiktus naudotis valstybinės žemės sklypus ir jų naudotojus liepos 1 dienos būklės Finansų ir biudžeto skyriui pateikia iki rugsėjo 1 dienos:

12.1. apie asmenims suteiktus naudotis valstybinės žemės sklypus, dėl kurių pateikti prašymai privatizuoti, išsinuomoti ar gauti naudotis neatlygintinai, bet valstybinės žemės nuomos sutartys ar panaudos sutartys nesudarytos;

12.2. apie asmenims suteiktus ar išnuomotus valstybinės žemės sklypus, dėl kurių valstybinės žemės nuomos ar panaudos sutartys sudarytos;

12.3. apie asmenims suprojektuotus ir paženklintus vietovėje pagal žemės reformos žemėtvarkos projektus naudojamus valstybinės žemės sklypus;

12.4. apie kaimo vietovėje esančius statiniams ir įrenginiams eksploatuoti reikalingus žemės sklypus, kurie nebuvo suteikti ar išnuomoti;

12.5. apie Plungės mieste esančias teritorijas, išnuomotas trumpalaikei nuomai (vieneriems metams), kuriomis leista laikinai naudotis žemės ūkio veiklai ir gyvulių ganymui;

13. Savivaldybėsadministracijos Architektūros ir teritorijų planavimo skyrius Finansų ir biudžeto skyriui iki rugsėjo 1 dienos pateikia duomenis:

13.1. apie mieste esančius statiniams ir įrenginiams eksploatuoti reikalingus žemės sklypus, kurie nebuvo suteikti ar išnuomoti;

13.2. apie asmenims Savivaldybės išnuomotus (pagal galiojančias sutartis) žemės sklypus.

13.3. apie išnuomotus (naudojamus) valstybinės žemės sklypus, Lietuvos Respublikos Vyriausybės nutarimais perduotus patikėjimo teise savivaldybėms.

14. Apie 12 - 13 punktuose nurodytų duomenų teikimo tvarką, formą ir kitas sąlygas Finansų ir biudžeto skyrius informuoja raštu iki einamųjų metų birželio 1 dienos.

15.Apleistų ne žemės ūkio paskirties sklypų Plungės rajone nustatymo komisija Finansų ir biudžeto skyriuikasmet iki rugsėjo 1 dienos pateikia apleistų ne žemės ūkio paskirties žemės sklypų sąrašą.

16. Finansų ir biudžeto skyriaus atsakingas darbuotojas, gavęs Civilinės metrikacijos skyriaus mirusių asmenų sąrašą arba nustatęs nuomininko mirties faktą Gyventojų registro duomenų bazėje, pasibaigus ketvirčiui iki kito mėnesio 10 dienos raštu informuoja Nacionalinės žemės tarnybos prie Žemės ūkio ministerijos Plungės ir Rietavo skyrių apie įvykusį faktą. Nacionalinės žemės tarnybos prie Žemės ūkio ministerijos Plungės ir Rietavo skyrius, gavęs pranešimą apie nuomininko (naudotojo) mirties faktą, pateikia raštu duomenis apie mirusio nuomininko (naudotojo) įpėdinių perimtas žemės nuomos sutartis.

17. Duomenys apie fizinių ir juridinių asmenų nuomojamus ar naudojamus valstybinės žemės sklypus, reikalingus žemės nuomos mokesčiui apskaičiuoti, kaupiami Savivaldybės administracijos naudojamoje Finansų ir apskaitos valdymo, strateginio veiklos planavimo ir optimizavimo sistemos (-ų) programinėje įrangoje „MyLOBster“.

.

**IV SKYRIUS**

**VALSTYBINĖS ŽEMĖS NUOMOS MOKESČIO APSKAIČIAVIMAS**

18. Nuomos mokesčio už valstybinę žemę, išnuomojamą (išnuomotą ar naudojamą) ne aukciono būdu, metinius tarifus nustato Plungės rajono savivaldybės taryba iki einamųjų metų rugpjūčio 1 dienos. Informaciją valstybinės žemės nuomininkams (naudotojams) Finansų ir biudžeto skyriaus atsakingas darbuotojas paskelbia internetiniame Savivaldybės tinklalapyje per 20 kalendorinių dienų po tarybos sprendimo.

19. Žemės nuomos mokesčio tarifas metams negali būti mažesnis kaip 0,1 procento ir didesnis kaip 4 procentai žemės vertės, apskaičiuotos Lietuvos Respublikos Vyriausybės 1999 m. vasario 24 d. nutarimoNr. 205„Dėl žemės įvertinimo tvarkos“ nustatyta tvarka.

20. Valstybinės žemės vertę apskaičiuoja Nacionalinės žemės tarnybos prie Žemės ūkio ministerijos Plungės ir Rietavo skyrius pagal Žemės įvertinimo metodiką, patvirtintą Lietuvos Respublikos Vyriausybės 1999 m. vasario 24 d. nutarimu Nr. 205.

21. Žemės nuomos mokestis už valstybinę žemę, išnuomotą be aukciono, apskaičiuojamas metams, žemės sklypo vertę padauginus iš mokesčio tarifo.

22. Nuomojant valstybinę žemę aukciono būdu, nuomos mokesčio dydis lygus aukciono metu pasiūlytam didžiausiam nuomos mokesčiui.

23. Tais atvejais, kai nėra nustatyti naudojamų valstybinės žemės sklypų duomenys, žemės nuomos mokesčiui skaičiuoti imamas sklypo inventorinėje byloje nurodytas sklypo plotas.

24. Nesant inventorinės bylos duomenų ir sprendimo dėl sklypo suformavimo, naudojamu valstybinės žemės plotu laikomas Nekilnojamojo turto registre nurodytas statinio užstatytas plotas.

25. Kai viename žemės sklype yra keli pastatai (patalpos) ir skirtingi jų savininkai, pastatui (patalpoms) tenkantis naudojamo žemės sklypo dydis apskaičiuojamas proporcingai pastatams (patalpoms).

26. Žemės nuomos mokestis už valstybinę žemę nustojamas skaičiuoti:

26.1. po žemės nuomininko mirties;

26.2. kai žemės nuomininkas bankrutavęs arba likviduojamas.

27. Savivaldybės administracijos Finansų ir biudžeto skyriaus tarnautojas, kuriam pagal pareigybės aprašymą priskirtos šios funkcijos, naudodamasis Finansų ir apskaitos valdymo, strateginio veiklos planavimo ir optimizavimo sistemos (-ų) programine įranga „MyLOBster“, apskaičiuoja:

27.1. žemės nuomos mokestį fiziniams asmenims, patvirtina ir atspausdina žemės nuomos mokesčio deklaracijas, mokėjimo kvitus. Patikrinęs mokesčio apskaičiavimo duomenis, pasirašo deklaracijoje;

27.2.žemės nuomos mokestį Plungės miesto daugiabučiams namams, ~~kurių gyventojai nėra pateikę prašymo skaičiuoti valstybinės žemės nuomos mokestį pagal kiekvieną buto savininką~~, Įvertinęs programoje gautus Plungės miesto daugiabučių namų gyventojų prašymus dėl lengvatos suteikimo patvirtina ir atspausdina žemės nuomos mokesčio deklaracijas, mokėjimo kvitus. Patikrinęs mokesčio apskaičiavimo duomenis, pasirašo deklaracijoje.

28. Žemės nuomos mokesčio deklaracijos, mokėjimo kvitai fiziniams asmenims ir Plungės miesto daugiabučiams namams gali būti įteikiami tokia tvarka:

 siunčiama (neregistruotu) paštu;

 įteikiama asmeniškai;

 siunčiama elektroniniu paštu.

Žemės nuomos mokesčio deklaracijos, mokėjimo kvitai išsiunčiami (neregistruotu) paštu pagal deklaruotą gyvenamąją vietą ne vėliau, kaip iki kalendorinių metų lapkričio 1 d., arba įteikiami asmeniškai mokesčio mokėtojui arba bendrijos pirmininkui, pasirašant Mokesčių mokėtojų registracijos žurnale, kuriame turi būti nurodytas deklaraciją paėmusio asmens vardas, pavardė, parašas ir deklaracijos įteikimo data. Mokesčio mokėtojo prašymu deklaracija ir mokėjimo kvitas gali būti išsiųsti nurodytu elektroninio pašto adresu.

29**.** Juridiniai asmenys, naudojantysvalstybinės žemės sklypus, pagal pateiktus kadastro duomenis patys apskaičiuoja žemės nuomos mokesčio dydį ir mokesčio deklaracijas dviem egzemplioriais pateikia Finansų ir biudžeto skyriui. Vienas deklaracijos egzempliorius lieka Finansų ir biudžeto skyriuje, o kitas, pasirašytas Finansų ir biudžeto skyriaus tarnautojo, kuriam pagal pareigybės aprašymą priskirtos šios funkcijos, grąžinamas deklaraciją pateikusiam asmeniui. Juridiniai asmenys žemės nuomos mokesčio deklaracijas gali pateikti ir nurodytu elektroninio pašto adresu. Taip pat žemės nuomos mokesčio deklaracijas galima pateikti Plungės rajono savivaldybės administracijai elektroninėmis priemonėmis administracinių ir viešųjų elektroninių paslaugų portale „Elektroniniai valdžios vartai“ ([www.epaslaugos.lt](http://www.epaslaugos.lt)). Mokesčio deklaracijos pateikiamos ne vėliau kaip likus 15 dienų iki mokesčio sumokėjimo termino.

30. Jeigu juridiniai asmenys nepateikia valstybinės žemės nuomos mokesčio deklaracijų iki Savivaldybės tarybos nustatyto termino, Savivaldybės administracijos Finansų ir biudžeto skyrius apskaičiuoja valstybinės žemės nuomos mokestį pagal turimus duomenis.

31. Tais atvejais, kai įmonė įsigyja nekilnojamąjį turtą iš kitos įmonės, kuri žeme naudojasi nesudariusi valstybinės žemės nuomos sutarties, nekilnojamąjį turtą įsigijusi įmonė, kaip valstybinės žemės naudotoja, valstybinės žemės nuomos mokestį turi pradėti mokėti nuo kito mėnesio po nekilnojamojo turto pirkimo sutarties sudarymo.

32. Kai nekilnojamasis turtas įsigyjamas iš įmonės, kuri yra sudariusi valstybinės žemės nuomos sutartį, nekilnojamąjį turtą įsigijusi įmonė turi sudaryti naują valstybinės žemės nuomos sutartį ir valstybinės žemės nuomos mokestį pradėti mokėti nuo kito mėnesio po šios sutarties įregistravimo Registrų centre. Iki naujos valstybinės žemės nuomos sutarties sudarymo valstybinės žemės nuomos mokestį turi mokėti nekilnojamąjį turtą pardavusi įmonė, jeigu nekilnojamąjį turtą įsigijusi įmonė nėra pateikusi prašymo mokėti žemės nuomos mokestį nuo kito mėnesio po nekilnojamojo turto pirkimo sutarties sudarymo.

33. Mokesčio mokėtojo deklaracija gali būti tikslinama:

33.1. kai valstybės įmonė Registrų centras atnaujina kadastro duomenis apie įregistruotus valstybinės žemės sklypus ir jų nuomotojus;

33.2. kai Nacionalinės žemės tarnybos prie Žemės ūkio ministerijos Plungės ir Rietavo skyrius atnaujina kadastro duomenis apie Nekilnojamojo turto registre neįregistruotus suteiktus naudotis valstybinės žemės sklypus ir jų naudotojus;

33.3. kai Savivaldybės administracijos Architektūros ir teritorijų planavimo skyrius atnaujina duomenis apie mieste esančius statiniams ir įrenginiams eksploatuoti reikalingus žemės sklypus, kurie nebuvo suteikti ar išnuomoti, arba apie asmenims Savivaldybės išnuomotus (pagal galiojančias sutartis) žemės sklypus;

33.4. kai mokesčių mokėtojas pateikia dokumentus, reikalingus lengvatoms taikyti.

 34. Nustačius, kad buvo naudojamasi valstybine žeme ir nemokamas žemės nuomos mokestis, Finansų ir biudžeto skyrius turi teisę apskaičiuoti mokestį už penkis ankstesnius kalendorinius metus pagal Nacionalinės žemės tarnybos prie Žemės ūkio ministerijos Plungės ir Rietavo skyriaus bei VĮ Registrų centro Telšių filialo Plungės skyriaus pateiktus duomenis.

35. Kai pateiktas piliečio prašymas apskaičiuoti už nemokėtą laikotarpį, deklaracija gali būti tikslinama.

36. Jeigu žemės nuomos mokestis nuomininkui (naudotojui) nebuvo apskaičiuotas tarybos patvirtintais terminais ar perskaičiuojamas ne dėl nuomininko (naudotojo) kaltės, delspinigiai pradedami skaičiuoti po 20 dienų nuo deklaracijos patvirtinimo dienos.

**V SKYRIUS**

**LENGVATŲ TAIKYMO TVARKA**

37. Valstybinės žemės nuomos mokesčio lengvatos taikomos vadovaujantis Savivaldybės tarybos priimtais sprendimais.

38. Savivaldybės taryba savo biudžeto sąskaita turi teisę mažinti valstybinės žemės nuomos mokestį arba visai nuo jo atleisti. Prašymai dėl žemės nuomos mokesčio lengvatos teikiami Plungės rajono savivaldybės administracijos direktoriui raštu arba elektroninėmis priemonėmis administracinių ir viešųjų elektroninių paslaugų portale „Elektroniniai valdžios vartai“ (www.epaslaugos.lt).

39. Tais atvejais, kai žemės sklypas viršija tarybos nustatytus neapmokestinamuosius sklypų dydžius, žemės nuomos mokestis skaičiuojamas tik už viršijančią dalį.

40. Fiziniai asmenys, kurie pagal tarybos sprendimą turi teisę gauti valstybinės žemės nuomos mokesčio lengvatą, Finansų ir biudžeto skyriui iki einamųjų metų rugsėjo 1 d. turi pateikti šiuos dokumentus:

40.1 senatvės pensininko ar darbingumo lygio pažymos kopiją;

40.2. pažymą apie šeimos sudėtį;

40.3. dieninio skyriaus mokymo įstaigos pažymą.

40.4. daugiabučių namų gyventojai privalo pateikia prašymą dėl lengvatos suteikimo pridedant pažymą apie daugiabučiame name nuosavybės teise priklausančio buto ir jam priskirtų kitų patalpų.

41. Kai valstybinės žemės nuomininkui (naudotojui), turinčiam teisę į lengvatą, priklauso keli žemės sklypai (kaime ir mieste), lengvata taikoma tam sklypui, kuriam apskaičiuotas lengvatos dydis yra didžiausias.

42. Jeigu žemės nuomininkas (naudotojas) teisę į žemės nuomos mokesčio lengvatą įgyja I pusmetį, tai lengvata teikiama už visus metus, o jeigu II pusmetį – lengvata pradedama teikti nuo kitų kalendorinių metų.

43. Nuo žemės nuomos mokesčio atleidžiami juridiniai ir fiziniai asmenys, kurių kalendoriniais metais mokėtinas žemės nuomos mokestis už žemės sklypus neviršija 1,50 euro.

**VI SKYRIUS**

**VALSTYBINĖS ŽEMĖS NUOMOS MOKESČIO MOKĖJIMAS IR GRĄŽINIMAS**

44. Valstybinės žemės sklypų nuomininkai (naudotojai) žemės nuomos mokestį už nustatyta tvarka jiems suteiktą naudotis arba išnuomotą valstybinę žemę (vandens telkinius) moka:

44.1. už žemės ūkio paskirties ir gyvenamųjų teritorijų žemę, išnuomotą (suteiktą) I pusmetį, – už visus metus; už žemę, išnuomotą (suteiktą) II pusmetį, – nuo kitų kalendorinių metų;

44.2. už ne žemės ūkio paskirties – nuo kito mėnesio po nuomos sutarties sudarymo ar žemės suteikimo naudotis įstatymų nustatyta tvarka.

45. Jei valstybinės žemės ūkio paskirties žemės nuomos sutarties terminas baigiasi I pusmetį, žemės nuomos mokestis tais metais nemokamas, o jei sutarties terminas baigiasi II pusmetį, – nemokamas nuo kitų metų.

46. Jei pasibaigia valstybinės ne žemės ūkio paskirties žemės nuomos sutarties terminas, nuomos mokestis nemokamas nuo kito mėnesio po nuomos sutarties pasibaigimo (sutarties nutraukimo). Žemės nuomos sutartis laikoma nutraukta, kai ji išregistruojama iš Žemės kadastro duomenų registro.

47. Nuomininkas (naudotojas), subnuomojęs valstybinę žemę trečiajam asmeniui, valstybinės žemės nuomos mokestį moka pagal šį Aprašą.

48. Nuomininkas, atleistas nuo valstybinės žemės nuomos mokesčio, privalo pervesti į Savivaldybės biudžetą subnuomininko jam sumokėtą nuomos mokestį, apskaičiuotą pagal šį Aprašą.

49. Valstybinės žemės nuomininkai žemės nuomos mokestį sumoka į Finansų ir biudžeto skyriaus surenkamąją sąskaitą Nr. LT387182000002130688, esančią AB Šiaulių banke, iki kalendorinių metų lapkričio 15 dienos.

50. Žemės nuomos mokestį galima sumokėti pervedimu arba grynaisiais banko, pašto skyriuose ir per UAB „Perlo paslaugos“ loterijos terminalus. Už įmokos priėmimo paslaugą moka mokesčio mokėtojas pagal banko, pašto įstaigų ir UAB „Perlo paslaugos“ nustatytus tarifus.

51. Už nesumokėtą arba pavėluotai sumokėtą žemės nuomos mokestį arba jo dalį skaičiuojami delspinigiai už kiekvieną pavėluotą sumokėti dieną nuo nesumokėtos nuomos mokesčio sumos. Delspinigiai pradedami skaičiuoti kitą dieną po to, kai baigiasi žemės nuomos mokesčio sumokėjimo terminas, ir baigiami skaičiuoti mokesčio sumokėjimo į žemės nuomos mokesčio surenkamąją sąskaitą dieną (įskaitytinai) arba skaičiuojami ne ilgiau kaip 180 dienų. Jei nuomos mokesčio mokėtojas paskelbtas bankrutuojančiu arba reorganizuojamu, delspinigiai nustojami skaičiuoti kitą dieną po paskelbimo.

52. Delspinigių dydis lygus tuo metu galiojančiam Lietuvos Respublikos finansų ministro įsakymu patvirtintam delspinigių dydžiui.

53. Susidariusi žemės nuomos mokesčio permoka, mokėtojo prašymu, gali būti grąžinama per 30 dienų: juridiniams asmenims - į jų įmonės sąskaitą, fiziniams asmenims – į asmeninę sąskaitą. Prašymą dėl žemės nuomos mokesčio permokos grąžinimo mokesčių mokėtojas gali pateikti raštu Plungės rajono savivaldybės administracijai arba elektroninėmis priemonėmis administracinių ir viešųjų elektroninių paslaugų portale „Elektroniniai valdžios vartai“ (www.epaslaugos.lt). Mokėtojo prašymas grąžinti žemės nuomos mokesčio permoką turi būti pateiktas iki deklaracijos pateikimo kitam mokestiniam laikotarpiui. Nepateikus arba praleidus terminą prašymui pateikti dėl nuomos mokesčio permokos grąžinimo, nuomos mokesčio permoka įskaitoma į būsimų metų mokestinį laikotarpį. Jeigu mokėtojas neturi nuomojamų sklypų, Finansų ir biudžeto skyriaus specialistas siunčia (neregistruotu) paštu pranešimą dėl susidariusios permokos, kai suma didesnė nei 2 eurai.

54. Nuomos mokesčio mokėtojo permoka, kuri negali būti grąžinta šio Aprašo 53 punkte nurodytu pagrindu, saugoma 3 metus po šių lėšų grąžinimo sąlygose nustatyto termino, o nepateikus prašymo nurašoma iš apskaitos Savivaldybės tarybos sprendimu.

55. Jeigu mokesčio mokėtojo permokos suma neviršija 2 eurų, tai, norint šias permokas nurašyti, netaikomas reikalavimas turėti dokumentus, įrodančius pastangas grąžinti permokas, nes ieškoti netikslinga ekonominiu požiūriu.

**VII SKYRIUS**

**ŽEMĖS NUOMOS MOKESČIO ĮMOKŲ APSKAITA**

56. Žemės nuomos mokesčio mokėtojų įmokų apskaitą tvarko Savivaldybės administracijos Finansų ir biudžeto skyrius.

57. Duomenys apie sumokėtą žemės nuomos mokestį periodiškai perduodami iš banko duomenų bazės į Finansų ir apskaitos valdymo, strateginio veiklos planavimo ir optimizavimo sistemos (-ų) programinės įrangos „MyLOBster“ duomenų bazę.

58. Žemės nuomos mokestis ir su juo susijusios sumos laikomos sumokėtomis, kai kredito įstaiga ar kita mokėjimą priėmusi įstaiga pinigus perveda į surenkamąją nuomos mokesčio sąskaitą.

59. Mokesčio mokėtojų sumokėtos sumos įskaitomos mokesčio nepriemokai ir mokesčio nepriemokų delspinigiams dengti pradedant nuo anksčiausiai susidariusių. Likusia suma padengiamas einamųjų metų mokestis.

60. Sukauptos žemės nuomos mokesčio lėšos į Plungės rajono savivaldybės biudžeto sąskaitą pervedamos kiekvieno mėnesio paskutinę darbo dieną.

**VIII SKYRIUS**

**NUOMOS MOKESČIO IŠIEŠKOJIMAS**

61. Žemės nuomos mokesčio mokėjimą kontroliuoja Savivaldybės administracijos Finansų ir biudžeto skyriaus darbuotojas, administruojantis valstybinės žemės nuomos mokestį.

62. Nesumokėjus žemės nuomos mokesčio per 2 mėnesius po nustatyto termino pabaigos, Finansų ir biudžeto skyriaus darbuotojas siunčia priminimą apie skolą.

63. Skolos priminime nurodytai sumai sumokėti suteikiamas 20 dienų terminas.

64. Juridiniams asmenims priminimai siunčiami buveinės adresu.

65. Fiziniams asmenims priminimai siunčiami pagal paskutinį Gyventojų registro nurodytą gyvenamosios vietos adresą, jei toks buvo nurodytas. Jei mokesčio mokėtojas nėra deklaravęs gyvenamosios vietos arba Gyventojų registre yra žyma, kad jis yra išvykęs į užsienį, tai priminimas siunčiamas pagal paskutinį Gyventojų registre nurodytą gyvenamosios vietos adresą, jei toks buvo nurodytas.

66. Pasibaigus skolos priminime nurodytam skolos sumokėjimo terminui, Finansų ir biudžeto skyriaus atsakingas darbuotojas:

66.1. iki kovo 1 dienos suformuoja skolininkų sąrašus ir pateikia Plungės rajono savivaldybės kaimiškųjų seniūnijų seniūnams, kurie padėtų išsiaiškinti nemokėjimo priežastis ir bendradarbiautų išieškant skolas. Seniūnijos darbuotojai, priimantys pasėlių deklaracijas, atsižvelgdami į skolininkų sąrašą, įspėtų juos apie susidariusią skolą ir atkreiptų dėmesį, kad nuomininkai (naudotojai), pateikiantys pasėlių deklaracijas, turėtų galiojančias nuomos sutartis arba Nacionalinės žemės tarnybos prie Žemės ūkio ministerijos Plungės ir Rietavo skyriaus įsakymą apie priimtą paveldėjimą;

66.2. iki kovo 1 dienos suformuoja skolininkų sąrašus ir pateikia Nacionalinės žemės tarnybos prie Žemės ūkio ministerijos Plungės ir Rietavo skyriui, kuris sudaro valstybinės žemės nuomos sutartis, kad gavęs informaciją, turėtų galimybę kontroliuoti asmenis, nevykdančius sutartyje priimtų įsipareigojimų, ir taikyti Lietuvos Respublikos CK XXIX skyriaus 6.564 straipsnio nuostatas;

66.3. nesumokėjus žemės nuomos mokesčio iki nustatytos delspinigių skaičiavimo pabaigos, t. y. 180 dienų nuo žemės nuomos mokesčio mokėjimo termino, Finansų ir biudžeto skyrius paštu (registruotu laišku) nuo 30 eurų siunčia antrą priminimą dėl mokesčio prievolės vykdymo. Šiame priminime nurodomas terminas, iki kada skolininkas privalo sumokėti mokestį ar jo nepriemoką, taip pat informuojama, kad, nesumokėjus skolos iki nustatyto termino, ji bus išieškoma per teismą;

66.4. iki rugpjūčio 1 dienos Juridiniam ir personalo administravimo skyriui pateikia skolininkų, kurių skola didesnė negu 30 eurų, arba kai mokestis nemokamas ilgiau negu trejus metus, sąrašą ir dokumentus, reikalingus skoloms išieškoti:

66.4.1. žemės nuomos mokesčio deklaraciją;

66.4.2. skolos priminimą;

66.4.3. valstybinės žemės nuomos mokesčio mokėtojo kortelę;

66.4.4. žemės sklypo nuomos sutartį ar kitą dokumentą, kurio pagrindu skaičiuojamas žemės nuomos mokestis.

67. Finansų ir biudžeto skyriaus atsakingas darbuotojas, gavęs Civilinės metrikacijos skyriaus mirusių asmenų sąrašą arba nustatęs nuomininko mirties faktą Gyventojų registro duomenų bazėje, patikrina Finansų ir apskaitos valdymo, strateginio veiklos planavimo ir optimizavimo sistemos (-ų) programinėje įrangoje „MyLOBster“ nuomininko skolų būklę mirties data. Nustatęs, kad už laikotarpį iki mirties yra susidariusi skola, po sąrašo gavimo arba mirties fakto nustatymo Gyventojų registro duomenų bazėje, praėjus trims mėnesiams, kreipiasi į atitinkamą notarų biurą dėl duomenų apie palikimą priėmusius įpėdinius pateikimo.

68. Gavus informaciją iš notarų biuro apie palikimą priėmusius įpėdinius, Juridiniam ir personalo administravimo skyriui pateikia mirusių skolininkų sąrašą ir dokumentus, reikalingus skoloms išieškoti:

68.1. skolininko mirties faktą patvirtinantį dokumentą;

68.2. žemės nuomos mokesčio deklaraciją;

68.3. skolos priminimą;

68.4. valstybinės žemės nuomos mokesčio mokėtojo kortelę;

68.5. žemės sklypo nuomos sutartį ar kitą dokumentą, kurio pagrindu skaičiuojamas žemės nuomos mokestis;

68.6. dokumentą apie palikimą priėmusius įpėdinius.

69. Negavus informacijos iš notarų biuro apie palikimą priėmusius įpėdinius, antrą kartą kreipiasi į atitinkamą notarų biurą dėl duomenų apie palikimą priėmusius įpėdinius pateikimo praėjus 1 metams po pirmojo kreipimosi.

70. Nesumokėto mokesčio, išieškojimui taikomas 5 metų trukmės senaties terminas.

**IX SKYRIUS**

**MOKESTINĖS NEPRIEMOKOS PRIPAŽINIMAS BEVILTIŠKA**

71. Beviltiška pripažįstama ta mokesčio mokėtojo mokestinė nepriemoka, kurios neįmanoma išieškoti dėl objektyvių priežasčių arba kurią išieškoti netikslinga ekonominiu požiūriu:

71.1. kai mirė mokesčio mokėtojas (fizinis asmuo), o įpėdiniai neperima su nuomos sutartimi susijusių teisių ir pareigų;

71.2. kai likviduotas mokesčio mokėtojas (juridinis asmuo) arba jis bankrutavęs;

71.3. kai priverstinio išieškojimo išlaidos didesnės už mokestinę nepriemoką - 6 eurai;

71.4. suėjus mokesčio priverstinio išieškojimo senaties terminui.

72. Dokumentai, kurie teikiami mokestinei nepriemokai pripažinti beviltiška bei pasibaigusia:

72.1. fizinio asmens mirties liudijimas arba Civilinės metrikacijos skyriaus pažyma apie mirties fakto įregistravimą;

72.2. notaro pažyma apie įpėdinių nebuvimą;

72.3. informacija apie juridinio asmens bankroto paskelbimą;

72.4. įmonės bankroto administratoriaus informacija apie bankroto eigą;

72.5. pažyma apie likviduoto juridinio asmens išregistravimą iš Registrų centro.

73. Kai mokesčio mokėtojo mokestinė nepriemoka pripažįstama beviltiška, beviltiška nepriemoka pripažįstami ir su mokesčio nesumokėjimu ar sumokėjimu ne laiku susiję delspinigiai.

74. Jeigu vieno skolininko skolų suma neviršija 6 eurų, tai, norint šias skolas laikyti beviltiškomis, netaikomas reikalavimas turėti skolų beviltiškumą ir mokesčio mokėtojo pastangas atgauti tokias skolas įrodančius dokumentus.

75. Nutraukus žemės nuomą ar pasibaigus žemės nuomos sutarčiai, susidariusi žemės nuomos mokesčio delspinigių skola iki 1,00 (vieno euro) Eur, jeigu per 3 metų laikotarpį nesudaroma nauja nuomos sutartis, nurašoma iš apskaitos Savivaldybės administracijos direktoriaus įsakymu.

76. Tarybos sprendimu pripažinta beviltiška ir pasibaigusia mokestinė nepriemoka nurašoma Finansų ir apskaitos valdymo, strateginio veiklos planavimo ir optimizavimo sistemos (-ų) programinėje įrangoje „MyLOBster“.

**~~X SKYRIUS~~**

**~~Daugiabučių namų butų ir kitų patalpų savininkų valstybinės žemės nuomos mokesčio administravimas~~**

~~77. Daugiabučiai namai, kurių gyventojai sudarę jungtinę veiklos sutartį, daugiabučių namų savininkų bendrijos arba daugiabučius namus administruojanti įmonė „Plungės būstas“ gali kreiptis į Savivaldybės administraciją dėl prašymo žemės nuomos mokestį skaičiuoti ir deklaracijas teikti kiekvienam buto savininkui individualiai. Prašymas teikiamas Savivaldybės administracijos Finansų ir biudžeto skyriui raštu iki 2019 m. balandžio 30 d., pridedant namo butų ir patalpų savininkų sąrašą, nurodant buto numerį, savininko vardą ir pavardę, gimimo datą, buto plotą (kv. m).~~

~~78. Daugiabučiai namai, kurių gyventojai sudarę jungtinę veiklos sutartį, daugiabučių namų savininkų bendrijos ir SĮ „Plungės būstas“ administruojami daugiabučiai namai, kurie neteikia prašymo žemės nuomos mokestį skaičiuoti ir deklaracijas teikti kiekvienam buto savininkui individualiai, žemės nuomos mokestį deklaruoja ir sumoka kaip juridiniai asmenys bendra šiame Apraše nustatyta tvarka.~~

 ~~79. Daugiabučiai namai, kurių gyventojai sudarę jungtinę veiklos sutartį, daugiabučių namų savininkų bendrijos arba daugiabučius namus administruojanti įmonė „Plungės būstas“ kiekvienais metais iki rugsėjo 1 d. pateikia Savivaldybės administracijos Finansų ir biudžeto skyriui raštu informaciją apie daugiabučių namų butų ir kitų patalpų savininkų naudotojų pasikeitimus liepos 1 dienos būklės.~~

~~80. Daugiabučių namų, kurių gyventojai sudarę jungtinę veiklos sutartį, daugiabučių namų savininkų bendrijų arba Daugiabučių namų, kuriuos administruoja SĮ „Plungės būstas“, gyventojai valstybinės žemės nuomos mokestį moka bendra šiame apraše nustatyta tvarka.~~

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_